สรุปประเทศ นิวซีแลนด์ ใน 1 นาที
หากเปิดแผนที่โลกหา นิวซีแลนด์  จะพบว่า เป็นประเทศที่อยู่อย่างโดดเดี่ยว  เพราะอยู่ห่างไกลจากประเทศอื่นๆ มาก   โดยประเทศที่อยู่ใกล้สุดคือ ออสเตรเลีย ซึ่งต้องใช้เวลานั่งเครื่องบินไปเกือบ 4 ชั่วโมง..
20 ก.ย. 2562

สรุปประเทศ นิวซีแลนด์ ใน 1 นาที / โดย ลงทุนแมน
หากเปิดแผนที่โลกหา นิวซีแลนด์
จะพบว่า เป็นประเทศที่อยู่อย่างโดดเดี่ยว
เพราะอยู่ห่างไกลจากประเทศอื่นๆ มาก
โดยประเทศที่ใกล้เคียงคือ ออสเตรเลีย ซึ่งต้องใช้เวลานั่งเครื่องบินไปเกือบ 4 ชั่วโมง..
อย่างไรก็ตาม หากพูดเรื่องการท่องเที่ยว และการไปศึกษาต่อ
นิวซีแลนด์ ก็ยังคงเป็นตัวเลือกอันดับแรกๆ
ประเทศนี้ มีอะไรน่าสนใจ แม้อยู่ห่างไกล แต่คนก็อยากไปเยือน
ลงทุนแมนจะเล่าให้ฟัง
นิวซีแลนด์ ตั้งอยู่แถบตะวันตกเฉียงใต้ของมหาสมุทรแปซิฟิก
ประกอบไปด้วย เกาะใหญ่สองเกาะ คือ เกาะเหนือกับเกาะใต้
และเกาะเล็กๆ ประมาณ 600 เกาะ
พื้นที่โดยรวมประมาณ 268,000 ตร.กม. คิดเป็นครึ่งหนึ่งของประเทศไทย
โดยส่วนใหญ่พื้นที่เป็นภูเขา และพื้นที่ราบขนาดใหญ่ติดชายฝั่งทะเล
นิวซีแลนด์มีประชากรเพียง 4.8 ล้านคน โดยมีเชื้อชาติเป็นชาวยุโรป 74%
และชาวเมารี หรือชนพื้นเมือง 14.9%
ที่น่าสนใจคือ นิวซีแลนด์มีแกะอยู่ประมาณ 27.3 ล้านตัว
มากกว่าจำนวนคนในประเทศหลายเท่า
หรือเฉลี่ยหนึ่งคน จะต้องเลี้ยงแกะ 6 ตัว..
ดินแดนแห่งนี้มีทิวทัศน์ที่สวยงามทั่วประเทศ
มีสถานที่ท่องเที่ยว และกิจกรรมสำหรับนักท่องเที่ยวมากมาย
ทั้งเดินบนธารน้ำแข็งขนาดยักษ์ ส่องถ้ำหนอนเรืองแสง
ชมทะเลสาบสีเขียวฟ้าใส และร่องรอยของปล่องภูเขาไฟ
จนถึงภูเขาที่ปกคลุมไปด้วยหิมะขาว
และด้วยการเป็นเกาะที่โดดเดี่ยว
ทำให้สามารถพบพืช หรือสัตว์บางชนิดที่มีเฉพาะในนิวซีแลนด์เท่านั้น อย่างเช่น นกกีวี
เมืองหลวงของนิวซีแลนด์คือ เวลลิงตัน
ซึ่งเป็นแหล่งที่ตั้งของหน่วยงานราชการ และที่ทำการรัฐบาล
อีกทั้งยังเป็นเมืองท่าที่คอยเชื่อมระหว่าง เกาะเหนือและเกาะใต้
แต่เมืองที่ใหญ่ที่สุดของนิวซีแลนด์คือ ออกแลนด์ มีประชากรประมาณ 1.5 ล้านคน
เมืองนี้เป็นศูนย์กลางธุรกิจ ซึ่งมีความสำคัญทางด้านเศรษฐกิจ และการค้าของประเทศ
และยังได้ฉายาว่าเป็นเมืองแห่งการเล่นเรือใบ
เพราะมีแม่น้ำไวกาโต ซึ่งเป็นแม่น้ำที่ยาวที่สุดในประเทศ
รวมทั้งมีอ่าวจอดเรือใหญ่ที่สุดในซีกโลกใต้
นอกจากนี้ ยังมีมหาวิทยาลัยชื่อดังระดับโลกอย่าง University of Auckland ตั้งอยู่
ในอดีตนิวซีแลนด์เคยเป็นอาณานิคมของอังกฤษ
วัฒนธรรมของชาวนิวซีแลนด์จึงได้รับอิทธิพลจากอังกฤษอย่างมาก
อย่างกีฬาสำคัญของชาติ เช่น รักบี้ คริกเก็ต
นิวซีแลนด์มีมูลค่าทาง GDP อยู่ที่ประมาณ 6.3 ล้านล้านบาท ประมาณ 40% ของ GDP ประเทศไทย
ภาคบริการ เป็นภาคเศรษฐกิจที่ใหญ่สุด และการท่องเที่ยวก็เป็นส่วนสำคัญ
รองลงมาคือภาคอุตสาหกรรม เช่น การต่อเรือ การก่อสร้าง
โดยบริษัท Fletcher Building เป็นบริษัทที่มีมูลค่าสูงสุดในประเทศ ทำธุรกิจเกี่ยวกับการก่อสร้างและพัฒนาอสังหาริมทรัพย์ มูลค่าบริษัทอยู่ที่ 85,100 ล้านบาท
ส่วนภาคเกษตรกรรมนั้น ด้วยธรรมชาติที่อุดมสมบูรณ์
ทำให้มีพื้นที่เหมาะกับการเพาะปลูกพืช และเลี้ยงสัตว์
นิวซีแลนด์เป็นประเทศเกษตรกรรมที่ส่งออกผลิตภัณฑ์นม เนย เนื้อสัตว์ และพืชพันธุ์ธัญญาหารออกสู่ตลาดโลก
โดยมูลค่าการส่งออกนม เนย และเนื้อแกะ สร้างเม็ดเงินให้ประเทศกว่า 320,000 ล้านบาทต่อปี
นอกจากนี้ นิวซีแลนด์ ยังขึ้นชื่อเรื่องการเป็นประเทศแห่ง “ความเท่าเทียม”
นิวซีแลนด์เป็นประเทศแรกๆ ที่ให้ผู้หญิงได้รับสิทธิในการออกเสียงเลือกตั้ง
และอนุญาตให้เพศเดียวกันแต่งงานกันได้
อีกทั้งรัฐบาลก็ได้จัดสรรสวัสดิการสังคมต่างๆ ให้อย่างครบครัน และเท่าเทียม
แม้แต่ อาชีพโสเภณีเอง ก็เป็นอาชีพที่ถูกกฎหมาย และมีสวัสดิการเหมือนกับอาชีพอื่นๆ
ปิดท้ายด้วยข้อมูลที่น่าสนใจ
รู้หรือไม่ คำว่า กีวี ในนิวซีแลนด์ หมายถึง ผลไม้กีวี, นกกีวี และคนนิวซีแลนด์ ซึ่ง 3 สิ่งนี้ไม่เหมือนกันเลย แต่เรียกชื่อ กีวี เป็นตัวแทนเหมือนกัน
โดยผลไม้กีวี มีต้นกำเนิดจากประเทศจีน เรียกว่า “หมีโหวเถา”
แต่ชาวนิวซีแลนด์ได้นำเมล็ดต้นกีวีเข้ามาปลูก และเห็นว่ารูปร่างคล้ายนกกีวี สัตว์ประจำชาติตน
เลยเปลี่ยนชื่อเรียก จนทุกวันนี้แม้แต่ชาวจีนก็จดจำในชื่อ “ผลไม้กีวี”..
----------------------
Blockdit โซเชียลมีเดียรูปแบบใหม่
----------------------
References
-
-
-
-
-
-
-
-